laion/Wikipedia-Exotic huggingface dataset:
אמיליה אטיאס

מריה אמיליה אטיאס (בספרדית: María Emilia Attías; נולדה ב-20 במרץ 1987; בואנוס איירס, ארגנטינה) היא שחקנית, זמרת, רקדנית, די ג'יי ודוגמנית ארגנטינאית ממוצא יהודי. אטיאס ידועה בעיקר בזכות השתתפותה בטלנובלה "כמעט מלאכים", בתפקיד סיילו מחיקו (אנחלס אינצ׳אוסטי), פס באוור. אטיאס נולדה בשכונת בלגרנו שבעיר בואנוס איירס, ארגנטינה. אטיאס החלה את דרכה כדוגמנית, והופיעה על שעריהם של מספר מגזינים ארגנטינאים נחשבים כמו "חנטה", "מקסים" ו"גבו". בשנת 2006 לקחה חלק בתחרות הארגנטינאית "רוקדים למען החלום", כחלק מהתוכנית "שואו מאטצ'". היא זכתה בתחרות במקום השני, וכך החלה לפתח קריירה בריקוד. ב-2004, הופיעה אטיאס בתוכנית "No hay 2 sin 3". באותה שנה שיחקה במספר פרקים בסדרה "Los Roldán". ב-2006 שיחקה בטלנובלה "Gladiadores de Pompeya" בתפקיד ראשי. באותה שנה השתתפה אטיאס בעונה השנייה של הגרסה הארגנטינאית לתוכנית "רוקדים עם כוכבים" וזכתה במקום השני. בהמשך השנה, הופיעה אטיאס בקליפ של ריקרדו ארחונה לשיר "Pingüinos en la cama". באותה שנה, החלו הליהוקים לסדרה חדשה של כריס מורנה, "כמעט מלאכים", שהחלה את שידוריה ב-2007. מורנה זכרה את אטיאס מהופעתה ב"מורדים" וליהקה אותה לתפקיד הראשי של סיילו מחיקו. משחקה בסדרה הביא לה פרסום רב. אטיאס השתתפה במופע התיאטרון המלווה את הסדרה והמשיכה לשחק בסדרה עד לסוף העונה השלישית. אטיאס המשיכה לשחק בסדרה במספר פרקים נוספים בעונה הרביעית (2010), לבקשתה של מורנה. בנוסף למשחקה בעונה השלישית של "כמעט מלאכים" היא שיחקה גם בסרט "Matar a Videla" שיצא בינואר 2010. אטיאס זכתה בפרס מרטין פיירו בקטגוריית "השחקנית הטובה ביותר" לשנת 2007, על השתתפותה בסדרה. בנוסף, באותה תקופה דגמנה אמיליה לחברות הלבשה ארגנטינאיות מצליחות, כגון "Caras" ו-"47 Street". בסוכות 2009 הגיעה אטיאס, יחד עם כוכבי "כמעט מלאכים", לסיבוב הופעות בישראל. בנובמבר של אותה השנה נבחרה להחליף את עדי הימלבלוי כמייצגת חברת בגדי הים הישראלית "פלפל", והגיעה לישראל לשם צילום הקטלוג. בשנת 2010 השתתפה בעונה השישית של הגרסה הארגנטינאית לתוכנית "רוקדים עם כוכבים" והיה למודחת התשע עשרה. בדצמבר 2010 השתתפה כרקדנית אורחת בגרסה הישראלית של "רוקדים עם כוכבים" ובטקס נבחרי הילדים בישראל. במהלך שנת 2011 שיחקה אמיליה בשני סרטים, הראשון "EL secreto de lucia" והשני "Todo lo que necesitas es amor". ב-2012 הצטרפה לעונה השנייה של הסדרה "Los únicos" בתפקיד ראשי. בנוסף שיחקה בסרט "Días de vinilo" בתפקיד קטן. ב-2013 הצטרפה בתור לופה לסדרה "שכנים במלחמה". באותה שנה שיחקה בסדרה "Mis amigos de siempre". ב-2014 שודרה בארגנטינה תוכנית ראיונות בהשתתפותה ובהשתתפות חברי "כמעט מלאכים". ב-2015 שיחקה בסרט "Contrasangre" בתפקיד אנליה, ובאותה שנה שיחקה גם בסדרה "Cromo". ב-2016 שיחקה תפקיד ראשי בסרט "Dolores" ותפקיד משני בסרט "El Muerto Cuenta su Historia". אמה של אטיאס "הבה הדה רוזה (פומפיי)" היא אשת עסקים אשר עוסקת בנדל"ן, ואביה קרלוס אטיאס הוא מאמן רוגבי ומפקד לשעבר בצבא ארגנטינה. לאביה יש שורשים יהודיים מצד אביו (סבא של אמיליה יצחק אטיאס).[דרוש מקור] הוריה התגרשו כשהייתה בת שש. ב-3 בדצמבר 2009 נישאה אטיאס לשחקן ולמוזיקאי נעים סיברה, לאחר שלוש שנות זוגיות. בשנת 2014 פתחה יחד עם בעלה בר בשם Poe ובשנת 2016 פתחה מסעדה בשם Neron. ב-2017 פתחה בר חדש ביחד עם בעלה. לזוג בת אחת. מדיה וקבצים בנושא אמיליה אטיאס בוויקישיתוף אמיליה אטיאס, ברשת החברתית אקס (טוויטר) אמיליה אטיאס, ברשת החברתית אינסטגרם אמיליה אטיאס, במסד הנתונים הקולנועיים IMDb (באנגלית)
ראמי

האם התכוונתם ל... ראמה (יישוב) – מועצה מקומית בישראל אישים: עדיל ראמי – כדורגלן צרפתי ערן ראמי – חצוצרן ישראלי שארל פרדינאן ראמי – סופר ומשורר שווייצרי רמי אישים ששמם הפרטי הוא ראמי
רוי דיסני

רוי אוליבר דיסני (באנגלית: Roy Oliver Disney;‏ 24 ביוני 1893 – 20 בדצמבר 1971) היה אחיו הגדול של וולט דיסני. רוי סייע לאחיו בייסוד חברת וולט דיסני וכיהן כמנכ"ל החברה בין השנים 1929–1971 (אף שבפועל קיבל את התואר רשמית בשנת 1968), כנשיא החברה בין השנים 1945 ועד פטירתו, וכיו"ר החברה בין השנים 1966 עד פטירתו. רוי נולד לאליאס דיסני ולפלורה קאל דיסני, בשיקגו שבמדינת אילינוי שבארצות הברית. באפריל 1925 נשא רוי לאישה את אדנה, ונולד להם בן אחד – רוי אדוארד דיסני, ב-10 בינואר 1930. רוי עבד עם אחיו וסייע לו להקים את חברת וולט דיסני. בעוד שוולט עסק בצד היצירתי של החברה, עסק רוי בצד העסקי. לאחר מותו של וולט בשנת 1966 שינה רוי את תוכניתו לפרוש מן החברה, והחליט להמשיך את חלומו של אחיו להקמת דיסניוורלד – רוי שינה את שם הפרויקט, אשר נקרא רשמית "וולט דיסני וורלד" – על שמו של אחיו. לאחר פתיחת אתר הנופש באוקטובר 1971, פרש רוי מן החברה. רוי נפטר זמן קצר לאחר מכן משבץ מוחי, בהיותו בן 78. רוי נקבר בפורסט לון ממוריאל פארק, בקליפורניה, בסמוך לאחיו. פסלו של רוי, שלצידו מיני מאוס מוצב בכיכר העיר ברחוב הראשי של פארק ממלכת הקסם. פסל זה מזכיר את פסלו של וולט דיסני לצד מיקי מאוס הניצב בדיסנילנד שבקליפורניה. בנוסף, העתק פסלו של רוי ניצב לצד הנהלת חברת וולט דיסני בברבנק שבקליפורניה. מדיה וקבצים בנושא רוי דיסני בוויקישיתוף רוי דיסני, במסד הנתונים הקולנועיים IMDb (באנגלית) רוי דיסני, באתר "Find a Grave" (באנגלית)
שרשרת (פירושונים)

האם התכוונתם ל... שרשרת (מתמטיקה) – מונח בתורת הקבוצות שלשלת - אחד מטעמי המקרא שרשרת של חוליות שרשרת (תכשיט) חריזה (מלאכת יד) שרשרת (מושב) – מושב בנגב הצפון-מערבי תגובת שרשרת – מושג בפיזיקה שרשראות (זחלים) – כינוי לזחלים של רק"מ וצמ"ה מכתב שרשרת – מכתב המופץ מנמען לנמען קו השרשרת – הצורה המתקבלת כאשר תולים כבל או שרשרת בשתי נקודות קצה שרשרת קשירה – אביזר לכבילת בעלי חיים
דולר דיסני

דולר דיסני (באנגלית: Disney dollars) היה תו קנייה שנמכר לציבור על ידי חברת וולט דיסני. החברה שאפה להציג את פארקי השעשועים שלה כממלכה עצמאית קסומה, ולפיכך יצרה תווי קנייה דומים פיזית לשטרות כסף ובעלי מאפיינים של מטבע רשמי. ערכו של דולר דיסני היה שווה לערכו של דולר אמריקאי. התווים נמכרו בפארקים ובחנויות דיסני, ובמקומות אלה ניתן היה גם להמיר אותם לדולרים אמריקאים. הם שימשו לתשלום בשטחי פארקי השעשועים של חברת וולט דיסני (אתר הנופש דיסנילנד ודיסניוורלד) וכן בספינות קו הספנות של דיסני, בחנויות דיסני ובקאסטאווי קי (האי הפרטי של קו הספינות). דולר דיסני היה מקור הכנסה לחברת וולט דיסני, משום שחלק מהתווים שנרכשו נשארו בידי הרוכשים כמזכרת. כאשר התווים מומשו, נהנתה החברה מהחזקת הדולרים בין רכישת התווים למימושם. חברת וולט דיסני חדלה להדפיס דולרי דיסני במאי 2016. דולרי דיסני דומים בגודלם, בצורתם ובעיצובם לדולר האמריקאי - ההילך החוקי של ארצות הברית, אך במקום דמויות נשיאי ארצות הברית המופיעות על הדולר האמריקאי, על דולרי דיסני מצוירות דמויותיהם של מיקי מאוס, מיני מאוס, דונלד דאק, גופי ופלוטו או ציור של טירת היפהפייה הנמה שבדיסנילנד או טירת סינדרלה של ממלכת הקסם. משני צדי הדמות המרכזית מצוירת דמותה של טינקר בל. במקום שבו על שטר הדולר חתום נגיד הבנק הפדרלי של ארצות הברית, בדולר דיסני חתום סקרוג' מקדאק. דולרי דיסני הופצו לציבור לראשונה ב-5 במאי 1987. התווים הראשונים הופצו בערכים נקובים של דולר אחד או חמישה דולרים. בשנת 1990 החלה הפצת תווים בערכים של 10 דולרים. מרגע הפצתם הפכו התווים לשווי כסף אמיתי בפארקים של דיסני - ניתן היה לרכוש בהם מוצרים בחנויות ומסעדות הפארק, ולהחליפם לדולרים אמריקאים. בשנת 2005 הופץ במהדורה מוגבלת דולר דיסני בערך נקוב של 50 דולרים, שעוצב ונחתם על ידי צ'ארלס בוייר, לרגל חגיגות 50 שנה לייסוד דיסנילנד. חברת וולט דיסני הפסיקה להדפיס ולהפיץ דולרי דיסני ב-14 במאי 2016. למרות זאת, עדיין ניתן להשתמש בהם בחלק מהפארקים של דיסני. דולרי דיסני הודפסו במספר סדרות: סדרה "A" הודפסה באנהיים שבקליפורניה וסדרה "D" הודפסה בדיסניוורלד שבפלורידה. החל משנת 2005 החלה הדפסת סדרת "T" שנמכרה בחנויות דיסני. הסדרה המוגבלת שהודפסה בשנת 2005 בערך נקוב של $50 נשאה את הסימון "B". בשנת 2007 הופצה סדרה מיוחדת של דולרי דיסני המבוססת על הסרט שודדי הקאריביים שנשאה את הסדרות "E" ו-"F" כאשר בסיום המספר הסידורי של התו נוספו האותיות "B" על מנת לסמל את הספינה "הפנינה השחורה" (Black Pearl),‏ "F" על מנת לסמל את הספינה "ההולנדי המעופף" (Flying Dutchman) ו-"E" על מנת לסמל את הספינה "הקיסרית" (Empress), שהופיעו על התווים. דולרי דיסני הודפסו מדי שנה משנת 1987 עד 2016, למעט בשנים 1992, 2004 ו-2006. כיוון שלדולרי דיסני ערך כספי מוטמעים בהם אמצעים נגד זיוף, ובהם דיו שקשה לצלם ולהעתיק, וכן מספר סידורי ייחודי לכל תו. דולרי דיסני היוו בסיס לבדיחה בסדרת הטלוויזיה "משפחת סימפסון". בפארק "ארצם של איצ'י וסקרצ'י" המהווה פרודיה על דיסניוורלד, ורכש הומר סימפסון "שטרות איצ'י וסקרצ'י" בשווי של $1,100, אשר מובטח לו שהם בני המרה בכסף רגיל בפארק. בהגיע המשפחה לפארק הוא מגלה שהחנויות בפארק אינן מקבלות את השטרות. מידע על דולר דיסני (באנגלית) אלון לנדאו - שני צידי המטבע, דולר דיסני שטרות פנטזיה, ינואר 2024 ההיסטוריה של דולרי דיסני Disney Dollars to be discontinued at Disneyland, Walt Disney World, באתר Orange County Register, ‏13 במאי 2016 (באנגלית) אמצעי זהירות
סוכנות

האם התכוונתם ל... ארגון או מוסד הסוכנות היהודית – ארגון יהודי כלל עולמי שמרכזו בישראל. סוכנות הסעד והתעסוקה לפליטים – סוכנות הסעד והתעסוקה לפליטים פלסטינים של האו"ם (אונר"א). סוכנות נסיעות – גוף מסחרי המבצע עבור לקוחותיו את הפעולות הדרושות בנושאי תיירות סוכנות ביטוח – גוף מסחרי העוסק במכירת פוליסות ביטוח ובמתן שירות ראשוני למבוטחים סוכנות (אמנות הבמה) – גוף המייצג שחקנים ודוגמנים. סוכנות אישית - בסוציולוגיה (אנ') (ראו: מבנה חברתי), פסיכולוגיה (אנ') ופילוסופיה (אנ'), היכולת של אדם לפעול בסביבה נתונה בחופשיות, על דעת עצמו. החלק החווייתי של הסוכנות מכונה תחושת סוכנות (Sense of agency) סוכנות הבילוש של דירק ג'נטלי – רומן מאת דאגלס אדמס שיצא בשנת 1987. תקשורת סוכנות ידיעות – ארגון שמספק תוכן חדשותי לאמצעי תקשורת. רשימת סוכנויות ידיעות חלל סוכנות חלל – גוף ממשלתי שאחראי מטעם המדינה על פיתוחים בתחום החלל. רשימת סוכנויות חלל (לפי מדינות) ביון סוכנות ריגול – גוף ממשלתי שמטרתו היא ריגול ואיסוף מידע מודיעיני. סוכנות הביון של ישראל – "המוסד". סוכנות הביון של ברזיל – ABIN. סוכנות הביון הבריטית – SIS. סוכנות הביון המרכזית – CIA. אס דה – סוכנות המודיעין של המפלגה הנאצית (SD) סוכן
לשק קולקובסקי

לֶשֶק קוֹלַקוֹבסקי (בפולנית: Leszek Kołakowski‏; 23 באוקטובר 1927 – 17 ביולי 2009) היה פילוסוף, היסטוריון של רעיונות ומסאי, מייסד שותף של בית הספר להיסטוריונים לרעיונות בוורשה, שהתעניין בהיסטוריה של הפילוסופיה המודרנית, ובמיוחד המרקסיזם, פילוסופיה של הדת ותרבות אירופית. הוא היה ממתנגדי המשטר הקומוניסטי בפולין, זוכה פרס "הרצאת ג'פרסון" לשנת 1986. קולקובסקי נולד בראדום שבפולין. את דרכו החל כקומוניסט אדוק, אולם בהדרגה חלה תמורה בדעותיו וביחסו למרקסיזם. הוא קרא להנהיג סוציאליזם דמוקרטי יותר, עמדה שהביאה אותו לעימותים עם הצנזורה. בשנת 1956 חיבר את המניפסט "מהו סוציאליזם" עבור כתב עת פולני. היה זה הטקסט הראשון של קולקובסקי שנפסל על ידי הצנזורה. בשנת 1968 גורש קולקובסקי מפולין. לאחר ששהה בקנדה ובצרפת, סוף סוף הוא התיישב באנגליה. קולקובסקי התקבל באוניברסיטת אוקספורד כפרופסור מן המניין וכעמית לחיים. הוא חי בגלות ותמך בתנועת סולידריות הפולנית, שהביאה להפלת המשטר הקומוניסטי בפולין. את המרקסיזם הגדיר כ"פנטזיה הגדולה" של המאה העשרים. הוא נפטר ב-17 ביולי 2009 באוקספורד ונקבר בבית הקברות הצבאי פובונזקי בוורשה. קולקובסקי זכה להכרה בעולם עם פרסום ספרו Main Currents of Marxism (זרמים מרכזיים של המרקסיזם). ב-1982 זכה במלגת מקארתור, בשנת 1991 זכה בפרס ארנסט בלוך ובשנת 2007 זכה בפרס ירושלים. קולקובסקי נחשב לאחד מגדולי הפילוסופים של המאה העשרים והוגה הדעות המוביל של המהפכה הדמוקרטית-ליברלית במזרח אירופה. על הרשות הנתונה – מבחר מסות, הוצאת ספרית פועלים, 1964 נוכחותו של המיתוס, תרגום: אליעזר הכהן, הוצאת ספרית פועלים, 1971 גדולי העבר – ברגסון, תרגום: עודד דגן, הוצאת דביר, 1988 שיחות עם השטן, תרגום: מיכאל הנדלזלץ, עריכה: אביעד קליינברג, הוצאת מפה, 2004 אגדת הקיסר קנדי: פולמוס אנתרופולוגי חדש, תרגום: יעקב גולומב, מאזנים כרך ס"א, גיליון 5–6, אגודת הסופרים העברים, 1987 אגדת הקיסר קנדי, תרגום: שולמית הראבן, אלפיים 6, עם עובד, 1992 לשק קולקובסקי, על סטריאוטיפים לאומיים, באתר הארץ, 24 ביולי 2009 לשק קולקובסקי, מברית המועצות ועד פולין: השקר הגדול של הטוטליטריות, אתר מידה, 14 ביוני 2019 יעקב גולומב, השטן מוורשה, באתר הארץ, 21 במרץ 2005 שלמה אבינרי, כמו טיפות מים לאבן בזלת, באתר הארץ, 24 ביולי 2009 לשק קולקובסקי, באתר אנציקלופדיה בריטניקה (באנגלית) לשק קולקובסקי (1927-2009), דף שער בספרייה הלאומית לשק קולקובסקי, במסד הנתונים הקולנועיים IMDb (באנגלית) על הרצאת ג'פרסון והזוכים בה, באתר ה-NEH, הקרן הלאומית למדעי הרוח Leszek Kolakowski, Main Currents of Marxism: Its Origin, Growth, and Dissolution, Volume III: The Breakdown, Translated from the Polish by P. S. Falla, Oxford: Clarendon Press, 1978, עמ' 523. (באנגלית) Monika Rogowska-Stangret, Leszek Kołakowski, CULTURE.PL (בפולנית) Agnieszka Kazimierczuk, Pożegnanie Profesora, Rzeczpospolita, ‏29 ביולי 2009 (בפולנית) Leszek Kołakowski, Find a Grave ערך זה הוא קצרמר בנושא פולנים ובנושא פילוסופים. אתם מוזמנים לתרום לוויקיפדיה ולהרחיב אותו.
האיגוד הבין-לאומי לאופניים

האיגוד הבין־לאומי לאופניים (בצרפתית: Union Cycliste Internationale; בראשי תיבות: UCI) הוא הגוף העליון המנהל את ענף האופניים בעולם. משרדי UCI נמצאים באגל בשווייץ. נשיא ה-UCI הנוכחי הוא דוויד לפארטייה מצרפת שהתמנה לתפקיד בשנת 2017. UCI מנפיק רישיונות תחרות לרוכבים ומכתיב חוקים משמעתיים, בנושאים כמו נטילת סמים אסורים. כמו כן מנהל UCI את דירוג מרוצי האופניים, את דירוג הרוכבים על פי הישגיהם ואת שיטות הניקוד בענפי האופניים השונים, אופני הרים, אופני כביש, אופני מסלול ועוד. בנוסף אחראי ה-UCI על אליפויות העולם בענפים השונים, שבמסגרתן המתחרים מייצגים את מדינתם ולא קבוצות מסחריות. למנצחים בתחרויות אלו יש את הזכות ללבוש את חולצת הקשת בענן במשך השנה הבאה, וכמו כן את הזכות ללבוש רצועת יד באותם צבעים במהלך כל הקריירה שלהם. האיגוד הוקם ב-14 באפריל 1900 על ידי התאחדויות האופניים של בלגיה, צרפת, איטליה, ארצות הברית ושווייץ. האיגוד הוקם עקב העיסוק בשאלה האם לבריטניה תותר משלחת אחת לאליפות העולם או מספר משלחות, שייצגו את אנגליה, אירלנד, סקוטלנד וויילס. עקב הוויכוח בסוגיה, בריטניה לא צורפה לאיגוד עד 1903. בשנת 1965, בלחץ הוועד האולימפי הבין־לאומי, הקים האיגוד שתי רשויות משנה: רשות אחת שתעסוק בחובבים (Fédération Internationale Amateur de Cyclisme בראשי תיבות: FIAC) וראשות שנייה שעיסוקה היה מקצוענים (Fédération Internationale de Cyclisme Professionnel בראשי תיבות FICP). האיגוד עצמו היווה גורם מתאם בין הרשויות. רשות החובבים הייתה גדולה יותר ושלטה באיגוד (בין היתר עקב יכולת החובבים להתחרות במשחקים האולימפיים, ונוכחותה ביותר מדינות, בעיקר מדינות הגוש המזרחי). בשנת 1992 בוטלה ההפרדה ושני הגופים, שישבו בלוקסמבורג (FICP) וברומא (FIAC), התאחדו ועברו לאגל, בקרבת הוועד האולימפי הבין־לאומי, היושב בלוזאן. בשנת 2005 החל UCI בסדרת מרוצי אופניים הנקראת UCI ProTour (בתרגום חופשי מאנגלית – טור מקצועני), אשר מחליפה את הסדרה הקודמת שנקראה UCI World Cup (גביע העולם). בשונה מסדרת גביע העולם, ה-ProTour כולל בתוכו את שלושת הגראנד טורים – מרוצי הכביש הגדולים בעולם: הטור דה פראנס, הג'ירו ד'איטליה והוואלטה אספניה. משנת 2009 תפס את מקומו סבב ה-UCI World Tour, שכולל מלבד הגרנד טורס עוד מרוצים בכירים, כמו חמשת המונומנטים, טור דה סוויס, קריטריום דו דופינה ועוד. ה-UCI WorldTeam מתייחס לקבוצות, זוהי רשימת 18–19 הקבוצות הבכירות בענף שמקבלות הזמנה אוטומטית לכל המרוצים הגדולים, הסבב המשני הוא סבב ה-UCI ProTeam, שנקרא עד 2020 בשם "UCI Pro Continental", והוא הסבב המשני לקבוצות, וארבע קבוצות מהדרג הזה מקבלות הזמנה לכל אחד מהגרנד טורס, בעוד כל קבוצות ה-WorldTeam מקבלות הזמנה אוטומטית. הפדרציות הלאומיות מאורגנות בקונפדרציות לפי יבשות: קונפדרציית האופניים האסייתית (ACC) איגוד האופניים האירופי (UEC) קונפדרציית האופניים של אוקיאניה (OCC) קונפדרציית האופניים הפאן-אמריקאית (COPACI) קונפדרציית האופניים האפריקאית (CAC) אליפות העולם באופני כביש גביע העולם באופני הרים מדיה וקבצים בנושא האיגוד הבין-לאומי לאופניים בוויקישיתוף אתר האינטרנט הרשמי של האיגוד הבין-לאומי לאופניים האיגוד הבין-לאומי לאופניים, ברשת החברתית פייסבוק האיגוד הבין-לאומי לאופניים, ברשת החברתית אקס (טוויטר) האיגוד הבין-לאומי לאופניים, ברשת החברתית אינסטגרם האיגוד הבין-לאומי לאופניים, סרטונים בערוץ היוטיוב תקנון ה-UCI מתורגם לעברית (אורכב 01.02.2014 בארכיון Wayback Machine), אתר איגוד האופניים בישראל
איירה גיטלר

איירה גיטלר (באנגלית: Ira Gitler;‏ 8 בדצמבר 1928 - 23 בפברואר 2019) היה עיתונאי, מבקר והיסטוריון ג'אז יהודי אמריקאי. כיהן כחבר סגל בבית הספר מנהטן למוזיקה וכאוצר שותף של אוסף הג'אז של הסמית'סוניאן. גיטלר נולד בברוקלין, ניו יורק. כבר בשנות הארבעים, עת היה תלמיד תיכון, כתב על מוזיקת סווינג והיה מבין הראשונים שגילו את הבי בופ. בין השנים 1950–1955 עבד כמפיק מוזיקלי בחברת התקליטים פרסטיז' (Prestige). בשנות החמישים טבע את המונח "סדיני צליל" על מנת לתאר את סגנון הנגינה של ג'ון קולטריין. גיטלר היה כותב קבוע ועורך במגזין דאון ביט ופרסם גם ב-JazzTimes ,Jazz Improv, הניו יורק טיימס, פלייבוי, וילג' ווייס ועוד. כתב וערך עשרות ספרים אודות ההיסטוריה של הג'אז, חלקם יחד עם לאונרד פד'ר ואחרים. גיטלר כתב מאות הערות אלבום (liner notes), והיה מרואיין קבוע בתוכניות טלוויזיה וסרטים תיעודיים אודות ההיסטוריה של הג'אז. בשנת 1974 הוענקה לו מלגת גוגנהיים. גיטלר נודע גם ככותב מאמרים וספרים בנושא הוקי קרח. נפטר בניו יורק ב-23 בפברואר 2019. Jazz Masters of the Forties; New York: Macmillan, 1966 The Encyclopedia of Jazz in the Seventies, with Leonard Feather; New York: Horizon Press, 1976 ISBN 0-8180-1215-3. Swing to Bop: An Oral History of the Transition in Jazz in the 1940s; New York: Oxford University Press, 1985. ISBN 0-1950-3664-6. The Biographical Encyclopedia of Jazz, with Leonard Feather and the assistance of Swing journal (Tokyo); New York: Oxford University Press, 1999. ISBN 0-1950-7418-1 The Masters of Bebop: A Listener's Guide; New York: Da Capo Press, 2001. ISBN 0-3068-1009-3 דף איש סגל בבית הספר למוזיקה במנהטן (באנגלית) על השפעתו של גילספי עליו (באנגלית) סקוט יאנאו על איירה גיטלר (באנגלית) איירה גיטלר, באתר AllMusic (באנגלית) איירה גיטלר, באתר MusicBrainz (באנגלית) איירה גיטלר, באתר Discogs (באנגלית)
דיסני פנטזי

דיסני פנטזי (באנגלית: Disney Fantasy – "הפנטזיה של דיסני") היא אחת משתי ספינות טיולים אשר הוזמנו על ידי חברת וולט דיסני עבור חברת הבת של החברה – קו הספנות דיסני. הספינה הוזמנה ב-22 בפברואר 2007 ממספנות מייר, בפאפנברג שבגרמניה, ובניית שלד הספינה החל במרץ 2009. הספינה הושלמה והחלה לפעול בשנת 2012. טונאז': 128,000 אורך: 330 מטרים רוחב סיפון: 37 מטרים חדרי אורחים: 1,250 מדיה וקבצים בנושא דיסני פנטזי בוויקישיתוף אתר הבית של קווי ספנות דיסני
דיסני דרים

דיסני דרים (באנגלית: Disney Dream – החלום של דיסני) היא אחת משתי ספינות טיולים אשר הוזמנו על ידי חברת וולט דיסני עבור חברת הבת של החברה – קו הספנות דיסני. הספינה הוזמנה ב-22 בפברואר 2007 ממספנות מייר, בפאפנברג שבגרמניה, ובניית שלד הספינה החל במרץ 2009. הספינה החלה לפעול בשנת 2011. טונאז': 128,000 אורך: 330 מטרים מספר סיפונים: 13 רוחב סיפון: 37 מטרים חדרי אורחים: 1,250 מספר נוסעים: 4,000 מספר אנשי צוות: 945 מדיה וקבצים בנושא דיסני דרים בוויקישיתוף אתר הבית של קווי ספנות דיסני
סולאנז' ג'ומאייל

סולאנז' ג'ומאייל (בערבית: صولانج الجميّل; תעתיק מדויק: צולאנג' אלג'מיל; נולדה ב-1949) היא פוליטיקאית לבנונית. אלמנתו של נשיא לבנון לשעבר, בשיר ג'ומאייל. סולאנז' ג'ומאייל נולדה בשם סולאנז' תונתנג'י (בערבית: صولانج توتنجي ; תעתיק מדויק: צולאנג' תונתנג'י) למשפחה נוצרית ארמנית מביירות, בירת לבנון. בשנת 1977 נישאה לבשיר ג'ומאייל, לימים נשיא לבנון, והמירה את דתה לנצרות מרונית. היא הצטרפה למפלגת הכתאיב ("הפלנגות הנוצריות"), אשר בעלה נמנה עם בכיריה, ולקחה חלק פעיל בפעילות הפוליטית של המפלגה. בשנת 1978 נולדה בתם הבכורה של בני הזוג, מאיה. היא נהרגה בשנת 1980 בהתפוצצות מכונית תופת שכוונה ככל הנראה לפגוע בבשיר. באותה השנה נולדה בתם השנייה, וב-1982 נולד לבני הזוג בנם נדים. ב-14 בספטמבר 1982 התאלמנה מבעלה, שנהרג בפיצוץ מטען חבלה במרכז חברתי בו נאם. לאחר מות בעלה פעלה רבות להנצחת זכרו. אחת מפעולותיה המשמעותיות הייתה הקמת אנדרטה גדולה בכיכר סאסין שברובע אשרפייה בביירות. בכל שנה נערכות מול האנדרטה עצרות זיכרון גדולות לזכרו של בשיר ג'ומאייל, והמקום ידוע כמעוז מפלגות הימין הנוצריות אשר מרבות לכנס את תומכיהן לעצרות המוניות בכיכר, ומול האנדרטה בפרט. ג'ומאייל מתנגדת לנוכחות זרה בלבנון ונחשבת לפוליטיקאית אנטי-סורית בעלת דעות מרכזיות ופרו-מערביות. על רקע זה, נאלצה לפרוש מתפקידה הרם במפלגת הכתאיב, היות שמשנת 1986 ועד לסיום הסדר הסורי בלבנון, בשנת 2005, עמדו בראש המפלגה נציגים פרו-סורים אשר פעלו להדיר את מתנגדיהם, ובראשם משפחת ג'ומאייל, מרשימת המפלגה לפרלמנט. בנה נדים, ביחד עם אלי כראמה, הקים במפלגה גוף אופוזיציוני בשם "האופוזיציה של הכתאיב", וג'ומאייל הצטרפה לגוף. ג'ומאייל נמנית עם האנשים שייסדו את הארגון הפוליטי "קורנת שהוואן" ב-30 בינואר 2001. המייסדים כללו עשרים ותשעה מדינאים ואנשי רוח, רובם נוצרים, אשר קראו בין השאר לנסיגת הצבא הסורי מלבנון. ג'ומאייל ידועה בתמיכתה בנשיא ארצות הברית לשעבר ג'ורג' בוש והמלחמה בעיראק, והיא אחת מהפוליטיקאים הלבנונים הבודדים שהביעו תמיכה גלויה במלחמה זו. כמו כן, היא התבטאה בעבר כנגד חזבאללה וקראה לפירוק המיליציה מנשק. ג'ומאייל התמודדה בבחירות לפרלמנט פעם אחת בלבד, בבחירות הכלליות של 2005. היא התמודדה על המושב המרוני כמועמדת מטעם מפלגת הכתאיב במחוז ביירות ונבחרה לפרלמנט. לפני הבחירות היא נפגשה, ביחד עם בנה נדים, עם נציגים מהזרם הפטריוטי החופשי בהנהגת מישל עאון, מה שהפנה אליה חצי ביקורת רבים מהגוש האנטי-סורי. רבים האשימו אותה ב"זגזוג", ביניהם ראש מפלגת הכתאיב אמין ג'ומאייל, אחיו של בעלה המנוח. בבחירות הכלליות של 2009 העדיפה ג'ומאייל שלא להתמודד בעצמה, והודיעה על תמיכתה במועמדות בנה נדים; הוא התמודד בבחירות מטעם מפלגת הכתאיב במחוז ביירות, ונבחר לפרלמנט. מדיה וקבצים בנושא סולאנז' ג'ומאייל בוויקישיתוף אתר האינטרנט הרשמי של סולאנז' ג'ומאייל הפרופיל של סולאנז' ג'ומאייל באתר הפרלמנט הלבנוני קטע מידע קצר על סולאנז' ג'ומאייל באתרו של ריקרדו כרם(הקישור אינו פעיל) האתר הרשמי של בשיר ג'ומאייל
שקנאי פיליפיני

שקנאי פיליפיני (שם מדעי: Pelecanus philippensis) הוא מין במשפחת השקנאיים. הוא מתרבה בדרום אסיה מדרום פקיסטן והעוף הלאומי של מחוז סינד, תפוצתו מהודו עד אינדונזיה בגופים מימיים בפנים הארץ ובחופים, במיוחד באגמים רדודים. הקן הוא ערימה של צמחייה שנמצאת על עץ. התטולה כוללת בדרך-כלל שלוש עד ארבע ביצים. השקנאי הפיליפיני הוא קטן יחסית לבני משפחתו, אך עדיין גדול יחסית לעוף מים. אורכו נע בין 125 ל-152 ס"מ ומשקלו נע בין 4.1 ל-6 ק"ג. הוא ברובו לבן, עם ציצית, זנב ועורף אפורים. בעונת החיזור, לחלק התחתון של כנפיו ולגבם יש גוון ורוד. מחוץ לעונת החיזור האזורים האלה לבנים לגמרי והציפורים הצעירות יותר חומות מאשר לבנות. כפי ששמו באנגלית מציין, לשקנאי הפיליפיני נקודות אפורות על מקורו בעת עונת החיזור. השקנאי הפיליפיני הוא עוף יציב עם תנועות מקומיות והוא נפוץ לטווח רחב יותר מחוץ לעונת החיזור. כמו רוב השקנאים האחרים, הוא תופס דגים בעזרת שק העור שנמצא בתחתית מקורו בזמן שהוא שוחה על פני המים. בגלל הרס בתי גידול מתמשך והפרעה על ידי בני-אדם, המספרים של השקנאי הפיליפיני התדלדלו. לאחר שהתגלה שהשקנאי הפיליפיני הוא לא נדיר כשחשבו, הוא הורד בסולם הדרגות של ה-IUCN מפגיע לקרוב לסיכון ב-2007, אף על פי שהשקנאי נכחד בפיליפינים מאז אמצע המאה ה-20. מדיה וקבצים בנושא שקנאי פיליפיני בוויקישיתוף שקנאי פיליפיני, באתר ITIS (באנגלית) שקנאי פיליפיני, באתר NCBI (באנגלית) שקנאי פיליפיני, באתר האנציקלופדיה של החיים (באנגלית) שקנאי פיליפיני, באתר GBIF (באנגלית) שקנאי פיליפיני באתר הרשימה האדומה של IUCN
ריברסליי

ריברסליי (אנגלית: Riversleigh) הוא אתר מאובנים הממוקם בצפון קווינסלנד שבאוסטרליה. האתר משתרע על כמאה קמ"ר וכולל מאובנים של יונקים, עופות וזוחלים מתקופת האוליגוקן והמיוקן. המאובנים באתר נמצאים בשכבת אבן הגיר שנוצרה בבריכות מים מתוקים ומערות כאשר המערכת האקולוגית עברה תהליך של מעבר מיער גשם לאזור עשבוני. האתר מהווה חלק מהפארק הלאומי לון היל והוכר כאתר מורשת עולמית בשנת 1994. באתר נמצא הריכוז הגבוה ביותר בעולם של מאובני עטלפים, כשלושים וחמישה מינים. כמו כן נמצא באתר מאובן המהווה את האב הקדמון של יונקי הביב וכן האב הקדמון של הזאב הטסמני. מדיה וקבצים בנושא ריברסליי בוויקישיתוף מידע באתר אתרי המורשת העולמית האוסטרליים האגודה המדעית של ריברסליי ריברסליי, באתר אנציקלופדיה בריטניקה (באנגלית) ערך זה הוא קצרמר בנושא גאוגרפיה של אוסטרליה ובנושא אתרי מורשת עולמית. אתם מוזמנים לתרום לוויקיפדיה ולהרחיב אותו.